ħad x'jingħad mid-diversi politiċi jew kittieba fil-gazzetti varji, ħadd ma jista' jaħrab mill-fatt li dan il-poplu f'dawn l-aħħar għoxrin sena mexa 'l quddiem proprju għax l-edukazzjoni ħadet ir-ruħ. Mhux ser noqgħod niċċita d-diversi kittieba fuq dan is-suġġett bħal Horace Mann jew John Dewey. Hemm fiċ-ċar rabta diretta bejn l-edukazzjoni, il-faqar materjali u d-demokrazija u din ħadd ma jista' b'xi mod jaħrabha. Il-Partit li qiegħed preżentement fil-Gvern qatt ma tilef il-viżjoni tiegħu fuq dan il-punt. Baqa' jemmen li aktar ma jinvesti fl-edukazzjoni aktar ser jeqred il-faqar intellettwali u materjali u jissoda l-istituzzjonijiet demokratiċi. 2. Ħadd ma jista' jiċħad li fl-1987 ġew meħuda numru ta' deċiżjonijiet politiċi li għadhom sallum iservu bħala pedamenti sodi għas-sistema edukattiva tagħna. Saru qabżiet kbar għax l-għerf, l-istudju, l-ispeċjalizzazzjoni, semmi dak li trid, kienu prijoritajiet assoluti. Il-filosofija ta' l-Istat Malti nbidlet ta' taħt fuq. Minn wieħed li ma kienx interessat fid-demokrazija għal wieħed li fehem li l-pajjiż ma jistax jikber mingħajr dan il-valur. Minn wieħed li ried iħalli lura lill-ulied il-ħaddiem mit-tagħlim għal ieħor li ressaqhom quddiem nett. 3. Ir-riżultati kienu, għadhom u jibqgħu kontinwi sakemm jibqa' fil-Gvern dan il-Partit li jiġġieled sew sabiex ma jkunx hemm xeħħa mal-bżonn tal-edukazzjoni. Id-deċiżjoni li tipprovdi studenti bi stipendji ma kenitx fl-għama. Kienet u tibqa' waħda li fiha ħafna sustanza għax mertu tagħha ferm u ferm iktar Maltin u Għawdxin li qabel ma kienux ikomplu jistudjaw ħadu formazzjoni universitarja. M'għandniex ninsew kemm kienu dawk li kitbu għax kienu raw dan il-pass bħala attakk għall-pożizzjoni tagħhom. Minflok, dan il-Partit Nazzjonalista żamm lilu nnifsu jemmen ġustament li qiegħed itella' l fuq lil min huwa isfel, mingħajr ma jniżżel jew jumilja lil ħadd. Ma kienx konservattiv, imma baqa' dejjem iħares 4. Il-kwantità kbira ta' studenti li qed jistudjaw u ma jieqfux wara s-sekondarja żdied, irdoppja, trippla, kwadruppla u m'hawnx sena meta l-figuri marru lura. Anzi, daħħalna l-MCAST li kompla assigura li ferm aktar studenti jkomplu fit-triq li jaħirbu mill-faqar intellettwali u materjali. L-edukazzjoni f'dan il-pajjiż ipprovdiet f'dożi differenti iktar tixrid tal-għerf u żvilupp tal-persuna nnifisha fuq naħa u strumenti aħjar sabiex wieħed isib impjieg li jiżviluppa aktar il-bniedem u jrendi aktar. 5. Il-bnedmin f'dawn il-gżejjer huma mimlija bid-don tal-prattiċità. Ħafna jorbtu dak li jridu jistudjaw ma' dak li jridu jservu fih fil-ħajja. Il-pagi, d-dħul, iż-żieda fil-prodott gross nazzjonali żdiedu u telgħu l fuq f'dawn is-snin proprju għax is-sistema edukattiva kienet kapaċi tagħti u tipprovdi toroq ġodda. L-abbiltà tas-sistema, l-flessibilità u l-kapaċità li tibni linji ġodda ta' taħriġ u tagħlim f'suġġetti varji huma llum iċ-ċwievet li qed ikomplu jservu sabiex jibdlu dan il-pajjiż. Ma sarx qafas wieħed, imma baqa' jinbena' u jiżviluppa. 6. Anqas ħadd ma jista' jgħid li hemm xi nuqqas fl-abbundanza ta' ideat sabiex dak li għandna ntejbuħ. Tisma' l-aħbarijiet kuljum u tista' ssegwi kemm dan huwa minnu. Qed inkomplu nassiguraw li l-edukazzjoni ma tmurx b'xi mod lura. Il-faqar jiġi attakkat fuq iż-żewġ livelli tiegħu bl-edukazzjoni. Il-faqar intellettwali u materjali jintrebħu b'iktar edukazzjoni ta' sustanza. Is-sistema ma tistax tieqaf, trid tkompli. Dan huwa poplu li mexa l quddiem, però jekk jieqaf imur lura. Għalhekk nibqgħu determinati li nassiguraw aktar edukazzjoni għax din tassigura l-progress veru u mhux dak illużorju, bażat fuq ideat żbaljati. Dan l-artikolu deher fil-harga tal-Illum tat-2 ta Lulju 2010.
Il-progress marbut mal-edukazzjoni